**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ-**

**НИЙТИЙН БИЕИЙН ТАМИР, СПОРТЫН ХОРООНООС 2017 ОНЫ**

**НЭГДҮГЭЭР САРД ХИЙЖ ХЭРЭГЖҮҮЛСЭН ОНЦЛОХ АЖЛЫН**

**ТАЛААРХИ МЭДЭЭ МЭДЭЭЛЭЛ**

Тус хороо нь Монгол Улсын Биеийн тамир, спортын тухай хууль, Улсын их хурлын 2009 оны 95, Засгийн газрын 2009 оны 05, 2011 оны 32, 2014 оны 34 дүгээр тогтоолууд, Засгийн газрын болон Нийслэлийн Засаг даргын үйл ажиллагааны хөтөлбөр, эдийн засаг, нийгмийн тухайн жилийн зорилт зэрэг эрх зүйн баримт бичгүүдийг хэрэгжүүлэх зорилгоор байгууллагын жилийн төлөвлөгөө, нийтийн биеийн тамир, спортын уралдаан тэмцээн, арга хэмжээний календарьчилсан төлөвлөгөөний дагуу 2017 оны нэгдүгээр сард дараахи 4-н ажлыг хийж гүйцэтгэлээ. Үүнд:

**Нийслэлийн Засаг даргын нэрэмжит ЕБС-ийн сурагчдын**

**“Улаанбаатар лиг” сагсан бөмбөгийн тэмцээн**

Нийслэлийн Засаг дарга бөгөөд Улаанбаатар хотын Захирагчийн 2016-2020 оны үйл ажиллагааны төлөвлөгөө, эдийн засаг, нийгмийн 2017 оны үндсэн чиглэлийн 4.4.7.1 дэх хэсгийн заалтыг хэрэгжүүлэх, өсвөр үе, хүүхэд залуучуудыг биеийн тамир, спортоор хичээллэх сонирхлыг нэмэгдүүлж, ерөнхий боловсролын сургуулийн сурагчдын дунд сагсан бөмбөгийн спортыг нийтлэг хөгжүүлэх, сурагчдын болон багш нарын туршлага, ур чадварыг дээшлүүлэн, тэмцээний ажиллагааг олон нийтэд сурталчилах зорилгоор Нийслэлийн Засаг даргын нэрэмжит ЕБС-ийн сурагчдын "Улаанбаатар лиг" сагсан бөмбөгийн VIII дахь удаагийн тэмцээнийг 2016 оны 09 дүгээр сараас 2017 оны 02 дугаар сарын 13-ныг дуустал бага, дунд, ахлах насны ангилалаар 5 үе шаттай зохион байгуулж ирлээ.

Сургуулийн аварга, Бүсийн аварга, Дүүргийн аварга буюу I, II, III үе шатны тэмцээнүүд 2016 оны 12 дугаар сарын 18-ны дотор явагдсан бөгөөд дүүргүүдийн аваргын төлөөх шигшээ тэмцээнүүдийг энэ жил анх удаа нэгдсэн журмаар Спортын төв ордонд нэг өдөр зохион байгуулж, MMB телевизийн 2-р сувгаар олон нийтэд хүргэсэн.

Анхан шатны тэмцээнүүдэд өрсөлдсөн 9 дүүргийн 121 сургуулийн охид, хөвгүүдийн 6413 багийн 85000 гаруй сурагчаас шалгаран Нийслэлийн шигшээ тэмцээнд оролцох бага, дунд, ахлах насны ангилалын шилдэг нийт 96 багийн техникийн зөвлөгөөнийг 2017.01.05-ны өдөр, урьдчилсан тоглолтуудын оноолт тодруулах сугалааг 2017.01.06-ны өдөр зохион байгуулж, дасгалжуулагч, ахлагч нарт “Батламж” олгосон.

Монголын Үндэсний олон нийтийн телевизийн "Монголын мэдээ" сувгийн 2017.01.10-ны өдрийн "Өглөө" хөтөлбөрт тус хорооны мэргэжилтэн Б.Түвшинбаяр оролцож "Улаанбаатар лиг" ЕБС-ийн сурагчдын сагсан бөмбөгийн тэмцээний талаар болон нийслэлийн биеийн тамир, спортын салбарын талаар олон нийтэд мэдээлэл өглөө.

“Улаанбаатар лиг” сагсан бөмбөгийн нийслэлийн шигшээ тэмцээний бага насны эмэгтэй, эрэгтэй багуудын урьдчилсан тоглолтуудыг 2017.01.12-ны өдөр Баянгол дүүргийн 28 дугаар сургуулийн хоёр зааланд, дунд насны охидын багуудын урьдчилсан тоглолтуудыг 2017.01.13-ны өдөр Чингэлтэй дүүргийн Биеийн тамир, спортын хорооны зааланд, хөвгүүдийн багийн урьдчилсан тоглолтуудыг “Шинэ Монгол” сургуулийн зааланд, ахлах насны охидын тоглолтыг 2017.01.15-ны өдөр 3-р сургуульд, хөвгүүдийн тоглолтыг Хан-Уул дүүргийн Биеийн тамир, спортын хорооны зааланд тус тус явуулсан.

**Нийслэлийн Засаг даргын нэрэмжит ЕБС-ийн сурагчдын**

**“Улаанбаатар лиг” волейболын тэмцээн**

Нийслэлийн Засаг дарга бөгөөд Улаанбаатар хотын Захирагчийн 2016-2020 оны үйл ажиллагааны төлөвлөгөө, эдийн засаг, нийгмийн 2017 оны үндсэн чиглэлийн 4.4.7.2 дахь хэсгийн заалтыг хэрэгжүүлэх, өсвөр үе, хүүхэд залуучуудыг биеийн тамир, спортоор хичээллэх сонирхлыг нэмэгдүүлж, ерөнхий боловсролын сургуулийн сурагчдын дунд волейболын спортыг нийтлэг хөгжүүлэх, сурагчдын болон багш нарын туршлага, ур чадварыг дээшлүүлэн, тэмцээний ажиллагааг олон нийтэд сурталчилах зорилгоор Нийслэлийн Засаг даргын нэрэмжит ЕБС-ийн сурагчдын "Улаанбаатар лиг" волейболын VI дахь удаагийн тэмцээнийг 2016 оны 09 дүгээр сараас 2017 оны 02 дугаар сарын 08-ны хооронд сургууль, дүүрэг, нийслэл гэсэн 3 үе шаттай зохион байгуулж ирлээ.

Анхан шатны тэмцээнүүдэд өрсөлдөн 9 дүүргийн 100 сургуулийн охид, хөвгүүдийн 2287 багийн 30729 сурагчаас шалгаран Нийслэлийн шигшээ тэмцээнд оролцох охидын 16, хөвгүүдийн 18, нийт 34 багийн техникийн зөвлөгөөнийг 2017.01.05-ны өдөр, урьдчилсан тоглолтуудын оноолт тодруулах сугалааг 2017.01.06-ны өдөр зохион байгуулж, дасгалжуулагч, ахлагч нарт “Батламж” олгосон.

Тэмцээний урьдчилсан тоглолтыг 2017 оны 01 дүгээр сарын 14-15-ны өдрүүдэд Урлаг, биеийн тамирын дээд сургуулийн хоёр зааланд зохион байгууллаа.

**Цэцэрлэгийн багш, арга зүйчдийн “Хөдөлгөөн-Эрүүл мэнд” сэдэвт сургалт, семинар**

Нийслэлийн Засаг дарга бөгөөд Улаанбаатар хотын Захирагчийн 2016-2020 оны үйл ажиллагааны төлөвлөгөө, эдийн засаг, нийгмийн 2017 оны үндсэн чиглэлийг хэрэгжүүлэх ажлын хүрээнд Нийслэлийн цэцэрлэгийн багш, арга зүйчдийн ур чадварыг дээшлүүлэх зорилгоор “Хөдөлгөөн-Эрүүл мэнд” сэдэвт сургалт семинарыг 2017 оны 01 дүгээр сарын 16-20-ны өдрүүдэд Монгол Улсын Боловсролын их сургуулийн Сургуулийн өмнөх боловсролын сургуулийн спорт болон урлаг зааланд зохион байгуулж, нийслэлийн 9 дүүрэг, 11 аймгийн нийт 220 цэцэрлэгийн 361 багш, арга зүйч хамрагдлаа.

МУИС-ийн багш, Хэрэглээний сэтгэл судлалын хүрээлэнгийн захирал Б.Золзаяа “Хүүхдийн биеийн болон сэтгэл зүйн эрүүл мэндийн боловсролын орчин үеийн чиг хандлага-Хүүхэд эрүүл мэндийн ухамсарт зан үйл суралцах нь”, “Хүүхдийн эрүүл мэнд болон ая таатай амьдралд дэмжлэг үзүүлэхийн ач холбогдол”, “Бие бялдар, хөдөлгөөн болон эрүүл мэндийн боловсрол”, “Хөдөлгөөн ба тархи”, “Эрүүл хоололт болон хооллох зөв соёлд суралцах нь” гэсэн сэдвүүдийн хүрээнд маш сонирхолтой хичээлүүд заалаа. Монголын гимнастикийн холбооны зөвлөх багш А.Болорцэцэг Цэцэрлэгийн хүүхдүүдийн уран хөдөлгөөнт гимнастикийн заавал эзэмших дасгалыг 2017 онд шинэчлэн боловсруулж, сургалтад оролцсон багш, арга зүйчдэд зааж сурган, тэдэнд бага насны хүүхдийн бие бялдрын хүмүүжлийн ажлыг зохион байгуулах талаар заавар зөвлөгөө өглөө.

Сургалт семинарт оролцсон багш, арга зүйчдэд заавал хийх дасгалын СD, DVD, гарын авлага, сертификат, ажилтан, албан хаагчдад зориулсан өглөөний, завсарлагааны, алжаал тайлж, сэргээх дасгал гэсэн цуврал гурван зурагт хуудас, СD-ийг гардууллаа.

Мөн сургалтанд оролцсон багш, арга зүйчдэд Улаанбаатар Төмөр замын Нийслэлийн тэргүүний 185-р цэцэрлэгийн бие бялдрын боловсролын сургалт хүмүүжлийн ажил, биеийн тамир спортын хамтлагийн ажилтай танилцуулж туршлага судлах ажлыг зохион байгууллаа.

**Ерөнхий боловсролын сургуулийн “Хөдөлгөөн-Эрүүл мэнд”**

**сургалт семинарын тайлан**

Монгол Улсын “Биеийн тамир, спортын тухай” хууль, Засгийн газрын, 2009 оны 05 дугаар, 2014 оны 34 дүгээр тогтоолууд, Нийслэлийн Засаг дарга бөгөөд Улаанбаатар хотын Захирагчийн мөрийн хөтөлбөрийг хэрэгжүүлэх ажлын хүрээнд Нийслэлийн Ерөнхий боловсролын сургуулийн сурагчдын бие бялдрыг чийрэгжүүлэх ажлыг эрчимжүүлэх, багш, арга зүйчдийн ур чадварыг дээшлүүлэх зорилгоор “Хөдөлгөөн-Эрүүл мэнд” сэдэвт сургалт семинарыг 2017 оны 01-р сарын 23-27-ны өдрүүдэд Нийслэлийн Нийтийн Биеийн тамир, спортын хорооноос зохион байгууллаа.

Сургалт семинарт оролцсон 9 дүүргийн 100 сургуулийн 183 багш, арга зүйчдэд Ерөнхий боловсролын сургуулийн бага буюу 1-5 дугаар ангийн сурагчдын уран хөдөлгөөнт гимнастикийн заавал хийх хөтөлбөрт дасгалыг 2016-2017 онд шинэчлэн боловсруулж, ЕБС-ийн бие бялдрын сургалт хүмүүжлийн ажлыг сайжруулах арга зам, нийслэлээс биеийн тамир, спортын талаар 2017-2020 онд баримтлах бодлого, чиглэл, хэрэгжүүлэх үйл ажиллагааны талаар мэдээлэл хийж, заавар зөвлөгөө өглөө.

Нийслэлийн Нийтийн биеийн тамир, спортын хорооноос энэхүү сургалтанд оролцогчдод гарын авлага, зөвлөмж, заавал хийх дасгалын ном, СD, DVD, сертификат, ажилтан, албан хаагчдад зориулсан өглөөний, завсарлагааны, алжаал тайлж, сэргээх дасгал гэсэн цуврал гурван зурагт хуудас, DVD-ийг өгч сертификат гардууллаа.

МЭДЭЭЛЭЛ НЭГТГЭСЭН:

НИЙСЛЭЛИЙН НИЙТИЙН БИЕИЙН ТАМИР,

СПОРТЫН ХОРООНЫ МЭРГЭЖИЛТЭН Н.ӨЛЗИЙЖАРГАЛ

2017 – 02 – 15